ส่องผลกระทบหุ้นสื่อสาร หลัง กสทช.เล็งเลื่อนประมูลคลื่น 900MHz ไปไม่มีกำหนด
ส่องผลกระทบหุ้นสื่อสาร หลัง กสทช.เตรียมชงบอร์ด กทค. เลื่อนประมูลคลื่น 900MHz หลังพบความเสี่ยงรบกวนคลื่น 900MHz ที่ใช้กับโครงการรถไฟฟ้าความเร็วสูง 
19 ม.ค. 2561

ผู้สื่อข่าวรายงานว่า วานนี้ (18 ม.ค.61) คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดให้มีการรับฟัง ความคิดเห็นสาธารณะ (ประชาพิจารณ์) ต่อร่างประกาศหลักเกณฑ์ และวิธีการอนุญาตให้ใช้คลื่นความถี่สำหรับกิจการโทรคมนาคมคลื่น 1800MHz และคลื่น 900 MHz
โดยพบว่ามีความเป็นไปได้ที่คลื่น 900MHz จะไปรบกวนคลื่น 900MHz อีกย่านหนึ่งที่สำนักงานกสทช. ได้จัดสรรไปให้กระทรวงคมนาคม สำหรับใช้การสื่อสัญญาณของรถไฟความเร็วสูง ดังนั้น ในการประชุมคณะอนุกรรมการกิจการโทรคมนาคม (กทค.) ในวันที่ 25 มกราคม 2561 ที่จะถึงนี้ จะมีการเสนอให้ยุติการวางแผนการประมูลในย่าน 900MHz โดยจะเลื่อนการประมูลออกไปจนกว่าจะมีการนำคลื่นไปใช้งานสื่อสารในโครงการรถไฟฟ้าความเร็วสูง และมีเทคโนโลยีมารองรับจนสามารถการันตีได้ 100% ว่าจะไม่เกิดคลื่นรบกวนต่อกัน
ทั้งนี้ ภายหลังจากที่คณะอนุกรรมการ กทค.เห็นชอบแล้ว จะนำเรื่องดังกล่าวเข้าสู่คณะกรรมการ (บอร์ด) กสทช.ที่จะจัดประชุมในวันที่ 31 มกราคมต่อไป
สำหรับคลื่น 1800 MHz นั้น นายฐากร เลขาธิการ กสทช. กล่าวว่า เดิมร่างหลักเกณฑ์การประมูลจะจัดสรรจำนวน 3 ใบอนุญาต ใบอนุญาตละ 15 MHz โดยราคาขั้นต่ำของการประมูลครั้งนี้อยู่ที่ 37,457 ล้านบาท
โดยในการรับฟังความเห็นสาธารณ พบว่า มีผู้ให้บริการโทรศัพท์เคลื่อนที่ บางราย เสนอให้แบ่งคลื่นความถี่ทั้ง 45MHz ออกเป็น 9 ใบอนุญาต ใบอนุญาตละ 5MHz และให้โอเปอเรเตอร์แต่ละรายเป็นผู้เลือกว่ามีความต้องการใบอนุญาตกี่เมกะเฮิรตซ์ ซึ่งการปรับหลักเกณฑ์ครั้งนี้ก็เพื่อให้เป็นผลดีกับทุกฝ่าย เนื่องจากเอกชนแต่ละรายมีความต้องการไม่เท่ากัน ดังนั้น หากประมูลแบบเดิมที่กำหนดตายตัวใบละ 15MHz อาจจะทำให้ใบอนุญาตไม่ถูกจัดสรรทั้งหมด
 
ด้านนักวิเคราะห์ บริษัทหลักทรัพย์เคทีบี (ประเทศไทย) จำกัด ระบุในบทวิเคราะห์ (19 ม.ค.61) โดยมองว่า การยกเลิกประมูลคลื่น 900MHz  ขนาด  5MHz จะไม่เป็นลบต่อผู้ประกอบการในเวลานี้ เนื่องจากมีคลื่นเพียงพออยู่แล้ว และทาง บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เอง ก็ได้รับการจัดสรรคลื่น 2300 MHz มาแล้วด้วย
ส่วนการ แบ่งคลื่น 1800MHz ที่จะเข้าประมูล 45MHz จากเดิม 3 ใบอนุญาต ออกไปเป็น 9 ใบอนุญาตมองว่าเป็นเรื่องบวกต่อ ทั้ง บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ,บริษัท ทรู คอร์ปอเรชั่น จำกัด (มหาชน) หรือ TRUE และบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เนื่องจากจะทำให้แต่ละรายเข้าประมูลคลื่นในขนาดที่ตัวเองต้องการใช้งาน ลดต้นทุนหรือเงินที่ต้องจ่ายค่าประมูล  เนื่องจากการประมูลครั้งที่ผ่านมา การจ่ายค่าสัมปทาน 1800MHz  แต่ละใบอนุญาตคือ  15MHz นั้น เป็นจำนวนเงินค่อนข้างสูง ขณะที่เราประเมินว่า แต่ละค่ายยังไม่ได้ใช้ขนาดความถี่มากขนาดนั้น
 
อนึ่งก่อนหน้านี้ กสทช. วางเกณฑ์ประมูลคลื่น 900 MHz จำนวน 5MHz 1 ชุด อายุ 15 ปี ราคาเริ่มต้น 37,988 ล้านบาท เคาะครั้งละ 76 ล้านบาท พร้อมวางเกณฑ์ประมูลคลื่น 1800MHz 3 ชุดๆ ละ 15MHz อายุ 15 ปี ราคาเริ่มต้น 37,457 ล้านบาท เคาะครั้งละ 75 ล้านบาท โดยคาดว่าการเปิดประมูลคลื่น 900/1800 MHz จะมีขึ้นภายในเดือนมิถุนายน 2561
 